അങ്കണവാടി നിലംപതിച്ചിട്ടും അധികൃതര് തിരിഞ്ഞു നോക്കിയില്ലെന്ന് പരാതി ഒറ്റപ്പാലം:ലക്കിടിയില് അങ്കണവാടി നിലംപതിച്ചതറിഞ്ഞിട്ടും അധികൃതര് തിരിഞ്ഞു നോക്കിയില്ലന്നു പരാതി. വര്ഷങ്ങളായി അധികാരികളുടെ അവഗണനയേറ്റ് കിടന്നിരുന്ന ലക്കിടിയിലെ അങ്കണവാടി കഴിഞ്ഞ ദിവസമാണ് നിലംപൊത്തിയത്. ലക്കിടി പേരൂര് പഞ്ചായത്തിലെ 15ാം വാര്ഡിലെ 19ാം നന്പര് തെക്കുംമംഗലം അങ്കണവാടിയാണ് നിലംപൊത്തിയത്. 15 കുട്ടികള് പഠിക്കുന്ന അങ്കണവാടിയാണിത്. 30 വര്ഷം പഴക്കമുള്ള കെട്ടിടമാണ് വീണത്. അങ്കണവാടിക്കു സ്വന്തമായി സ്ഥലമുണ്ടായിട്ടും കെട്ടിടം നിര്മിക്കാന് അധികാരികള് തയാറായില്ല. കെട്ടിടം പുതുക്കിപ്പണിയാനെന്നുപറഞ്ഞ് വാടകക്കെട്ടിടത്തിലേക്കു മാറ്റിയ അങ്കണവാടി മൂന്നുവര്ഷമായി പ്രവര്ത്തിക്കുന്നതു സൗകര്യങ്ങളില്ലാത്ത ഒറ്റമുറിയിലാണ്. ശൗചാലയം പോലും സ്വന്തമായില്ലാത്ത സ്ഥലത്താണ് അങ്കണവാടി നിലവില് പ്രവര്ത്തിക്കുന്നത്. കെട്ടിടം പണിയാനായി രണ്ടുതവണ ഫണ്ട് വച്ചെങ്കിലും സാങ്കേതിക കാരണങ്ങളാല് കെട്ടിടം പണിതില്ല. കഴിഞ്ഞ അഞ്ചുവര്ഷ കാലയളവില് പഞ്ചായത്തിലെ മറ്റെല്ലാ അങ്കണവാടി കെട്ടിടങ്ങളും പുതുക്കിപ്പണിയുകയോ പുനര്നിര്മിക്കയോ ചെയ്തപ്പോള് തെക്കും മംഗലം അങ്കണവാടിയെ പരിപൂര്ണമായി അവഗണിച്ചെന്നാണ് പരാതി. ഇതു നിലംപൊത്തിയ വിവരമറിഞ്ഞിട്ടും ആരും തിരിഞ്ഞ് നോക്കിയിട്ടില്ല.